Papersnake/gushiwen huggingface dataset:
送张无梦归天台山
初暐（宋代）

紫皇宫阙罗高清，花虯玉凤围墉城。
长生曲奏升天行，神仙缥墉喧相迎。
栖真何必抛尘纲，飙轮万里时来往。
张公结庐天台山，赤城霞起三千丈。
天子好道思崆峒，欲使亿兆归庞鸿。
凤台峨峨十二重，先生忽造明光宫。
无为清净化可守，能助义轩致仕寿。
共羡乘跷归洞宫，他日骑龙却来否。
夏夜玩月
韩淲（宋代）

夜气生微凉，山空步明月。飞光入人家，流影到林樾。

零零白露滴，冉冉清思发。乘云度罡风，天上有宫阙。
菩萨蛮（上元）
张纲（宋代）

重帘卷尽楼台日。华灯万点欢声入。老病莫凭阑。一城星斗寒。

声妆翻舞雪。目眩红生缬。不是故无情。羞君双鬓青。
虞退夫人生日
魏了翁（宋代）

人情处约久斯渝，子把膏腴气羽除。
肯向缣缃迂事业，要寻屋漏实工夫。
河内诗二首
李商隐（唐代）

鼍鼓沉沉虬水咽，秦丝不上蛮弦绝。常娥衣薄不禁寒，

蟾蜍夜艳秋河月。碧城冷落空蒙烟，帘轻幕重金钩栏。

灵香不下两皇子，孤星直上相风竿。八桂林边九芝草，

短襟小鬓相逢道。入门暗数一千春，愿去闰年留月小。

栀子交加香蓼繁，停辛伫苦留待君。

阊门日下吴歌远，陂路绿菱香满满。后溪暗起鲤鱼风，

船旗闪断芙蓉干。轻身奉君畏身轻，双桡两桨樽酒清。

莫因风雨罢团扇，此曲断肠惟北声。低楼小径城南道，

犹自金鞍对芳草。
题水竹居
牟巘五（宋代）

绕屋清波隔翠绡，鱼鳞发发鸟悠清。
画阑影漾清涟动，书几阴来绿雨摇。
文采巧当鲛杼薄，秋声微度玉笙娇。
岂惟钓艇终堪击，况是佳人不待招。
楚世家
唐彦谦（唐代）

偏信由来惑是非，一言邪佞脱危机。

张仪重入怀王手，驷马安车却放归。
寄题陈氏尚遐亭
李弥逊（宋代）

结屋秋荷上，尘心想坐忘。
露凝公子荦，风曳野人章。
浪蕊终无实，多花根不长。
知君有情尚，千柄竚幽香。
汴上有感
李纲（宋代）

不踏隋池今几日，重来空叹二毛侵。黄流浑浑帆樯影，绿岸森森榆柳阴。

雨霁鸠鸣呼妇急，晓凉蝉噪感人深。区区往返何为者，谁识先贤用舍心。
送湖南卢提刑赴召三首
项安世（宋代）

幸甚他乡识老诚，孰知真意彻幽明。
通身实地无奇巧，接面春风有至情。
王事直须穷昼夜，宦途元不计公卿。
无端自被功名迫，汉节冲寒上玉京。
送文冈诗予有青琐几年还入梦苍生此日转多情之句受庵周公许不吃力戏作绝句
杨巍（明代）

闭户吟诗十几年，浑无一句向人传。如何四海周公瑾，独取骊歌第二联。
九日侍从车驾出南郊登高
金幼孜（明代）

京华此日逢重九，扈跸登临荷圣情。万里河山空斥候，三秋禾黍贺收成。

西风旌旆连云影，落日楼台起笛声。惭愧微生叨宠遇，永歌天保答升平。
庭中千叶玫瑰今春盛发烂然可爱因赋一章寄上
李至（宋代）

小槛锁玫瑰，群芳次第催。
刺多疑有妒，艳绝却无媒。
露洒啼妆在，风牵舞态回。
层苞不暇吐，数日未能开。
烂胜燕脂颗，殷於烈焰堆。
浓将丹笔染，碎把绛绡裁。
漠漠香如芷，青青叶似苔。
夭难胜暖日，静不惹纤埃。
远对褰书幌，傍观置酒杯。
朵稀心暗记，根浅手亲培。
雉探眠偷摘，僧逢醉觅栽。
尽嘲终彷佛，擬折又徘徊。
丽夺倾城色，吟归间世才。
多情百花主，闻必有诗来。
点绛唇（丙寅秋社前一日溪光亭大雨作）
张元干（宋代）

山暗秋云，暝鸦接翅啼榕树。故人何处。一夜溪亭雨。

梦入新凉，只道消残暑。还知否。燕将雏去。又是流年度。
赠余取新
王十朋（宋代）

小邑那能敌大邦，与君角力固非双。气骄欲纵偏师战，势屈翻求北面降。

深惧操戈重入室，自惭阁笔久临窗。定知纸价从今贵，余子诗名满蜃江。
游西岩寺二首 其一
郭祥正（宋代）

西崖瀑布泻云中，移得匡庐一半工。要看玉潭千丈雪，莫教江月照还空。
点绛唇·访牟存叟南漪钓隐
周晋（宋代）

午梦初回，卷帘尽放春愁去。昼长无侣。自对黄鹂语。
絮影蘋香，春在无人处。移舟去。未成新句。一砚梨花雨。
宫柳
韩偓（唐代）

莫道秋来芳意违，宫娃犹似妒蛾眉。幸当玉辇经过处，

不怕金风浩荡时。草色长承垂地叶，日华先动映楼枝。

涧松亦有凌云分，争似移根太液池。
陈顺虎郊园
黄圣年（明代）

披薜堪拚野兴赊，凌云赋色照京华。衣冠世泽称韦曲，棋墅风流属谢家。

渌水暗通舟似叶，碧阑深倚面如花。清秋莫奏营前笛，吹落山庭片片霞。
出京舟次潞河
林光（明代）

久速那能见事机，西风吹逐马蹄飞。红尘十丈应饶我，绿水三秋更浣衣。

浅渚轻欧时泛泛，淡云疏柳晚依依。漕渠湍急人争渡，閒看归樵对落晖。
望气台
李贤（原德）（明代）

灵宝城南古望台，仙人相遇亦奇哉。老聃未跨青牛至，尹喜先瞻紫气来。

道德传时方领悟，蜀川逢处又徘徊。嗟予自是儒门客，方外安知有异才。
题枯荷鹭鸶图
胡奎（元代）

袅袅顶丝长，枯荷倚夕阳。窥鱼高盖下，不怕夜来霜。
石云山晚渡
成鹫（清代）

暝色渐迷津，招招唤渡频。烟横石云路，柳暗塔坡春。

见月知潮汐，登舟辨主宾。芦中有穷士，应是未归人。
由开州之临漳道中作
张晋（清代）

若不驱车出，那知春已深。莺花如恋客，杨柳欲成阴。

土润前宵雨，风开远树林。铜台俯漳水，遗迹为重寻。
寿州十咏·斋云亭
宋祁（宋代）

肇允缔层宇，岧岧少城隈。
凭轩肄师孑，中坐合宾罍。
白日披霞上，苍山障雾回。
眷言西北道，吾师安在哉。
竹书筒二首
石介（宋代）

截竹功何取，为筒妙可谈。
长犹不盈尺，青若出于蓝。
浮薄瓤皆去，嵚崟节独堪。
谁言但空洞，自是贵包含。
虚受殊招损，多藏不类贪。
巾箱经谩五，谤牍箧空三。
泪有湘妃洒，书疑禹穴探。
质曾冒霜雪，价本擅东南。
陨箨遗轻粉，移根破冻风。
龙音终不死，凤实尚馀甘。
仆陋我为贵，彫锼彼合惭。
居常置几桉，出或击騑骖。
唱和友朋倦，提携童仆谙。
纯姿斥丹漆，美干敌楩枏。
其直如周道，虚心学老耼。
吾徒正得用，诗笔战方酣。
秋兴
释文珦（宋代）

秋云满茅屋，秋风响枫林。
杖藜步幽取，落叶数寸深。
悠然拾叶步，写我閒中吟。
坐客兴亦閒，弹入青瑶琴。
曲终各无语，山水遗清香。
泊舟仪真江上连日风雨作六言遣闷 其四
程俱（宋代）

上流下流兵渡，江南江北人归。寒尽春至梁苑，天旋日转皇畿。
乙巳十月朔开炉三首 其三
范成大（宋代）

石湖今日开炉，俗家恰似精庐。抆涕虽无情绪，吟诗却有工夫。
无题 其二
彭世潮（明代）

诗事未酬良夕债，酒杯空冷落花枝。门前水向东流急，塞外霜归北雁迟。

难折柳丝持赠别，漫书桐叶寄相思。自从一谢閒亭梦，雨雨风风总未知。
奉和鲁望樵人十咏·樵叟
皮日休（唐代）

不曾照青镜，岂解伤华发。至老未息肩，至今无病骨。
家风是林岭，世禄为薇蕨。所以两大夫，天年自为伐。
哭中山公三十韵
宋祁（宋代）

天欲鸣文铎，公先露上珍。
谈锋贯千载，文纬补三辰。
海浪扶鹏贯，雝朝簉鹭振。
盪邪初奏雅，闢路近还淳。
汗竹刊讹遍，仙蔾遞宿勤。
汉家方授记，赵世本多神。
稍上窔遼禅，亲逢堀吻巡。
每篇称陆贾，四颂识崔駰。
接昼来词禁，轩霞切睿宸。
金声兼振玉，丝绪遂成纶。
预读兰图字，时参豹尾尘。
批成五色诏，乞守两朱轮。
虎幄思贤数，龟山召节新。
请闻裨帝采，有意靖宫邻。
畀虎潜兴谮，犹龙讵肯驯。
符鱼贪六六，国猘避狺狺。
东震重光启，南箕哆焰沦。
触邪观豸久，敛手避骢频。
勇退宁无谓，斜飞故有因。
终承紫芝召，还返碧桃春。
丁直何尝屈，兰幽止自纫。
歌成接舆凤，书止太初麟。
竟遂东平乐，非忧宣子贫。
蒙庄祥止止，尼父诲循循。
久负骑星望，非图徹瑟晨。
夜歌忽稀薤，仙寿顿摧椿。
奠乏刍如玉，碑须臼受辛。
成蹊三榜士，坠泪四州民。
自此亡遗直，谁将赎百身。
他年虎贲饮，无复老成人。
送魏广秘校同年
刘敞（宋代）

羡君归著老莱衣，风雨纷纭欲别时。会是东堂许为友，自怜扶路不胜悲。
题马世功豁野堂
左璵（宋代）

欢言赴幽期，作意理烟艇。
曳缆松篁阴，未觉心地迥。
舍舟登爽松，微步水云净。
扶舆登斯堂，遐眺方一骋。
开轩纳野色，秋思浩千顷。
心随片云远，目送孤鸿影。
坐久襟宇宽，万事讵容省。
永愿陪清游，栖身白鸥境。
答周潮州万里
陈献章（明代）

今代潮州守，濂溪是一门。乾坤吾道在，岁月此心存。

行次天边路，书投海上村。夕愁空伫望，风雨暗高原。
祭九鼎十二首 其九 秋分，皛鼎亚、终献用《成安》。
郊庙朝会歌辞（宋代）

神宫巍巍，庭燎有辉。声谐备乐，物陈丰仪。清酤既载，酌言献之。

惟神醉止，聿来蕃釐。
萧洒桐庐郡十绝·其八
范仲淹（宋代）

萧洒桐庐郡，清潭百丈馀。
钓翁应有道，所得是嘉鱼。
句
钱易（宋代）

绿章封事缄初启，青凤求凰尾乍开。
蟋蟀
刘敞（宋代）

七月鸣在野，八月鸣在宇。九月登我堂，十月入床下。

滔滔岁方晏，促促声亦苦。悲秋不悲己，终夜如独语。

时俗有新声，谁能一听汝。
别苏养直
释蕴常（宋代）

老去难为别，愁边更著秋。碧芦围野水，落日满行舟。

雁断西风急，天寒古寺幽。两乡无百里，能寄短书否。
岁暮书斋即事次夕公韵四首 其二
钱谦贞（明代）

觱栗风高北榭关，卷中丘壑画中山。衰颜向日薰如醉，弱足凌中冻欲顽。

翻覆炎凉随岁改，凋零花木逐年删。黄麻紫诰非吾志，十赉新同处士颁。
风潭精舍月夜偶成
方逢振（宋代）

茅屋三间一坞云，此窝真是足养吾神。
不知逐鹿断蛇手，但见落花啼鸟春。
石几梅瓶添水活，地炉茶鼎煮泉新。
古今天地何穷尽，愧我其间作散人。
生查子
洪适（宋代）

十月到盘洲，小小阳春节。晚菊自争妍，谁管人心别。

木末簇芙蓉，禁得霜如雪。心赏四时同，不与痴人说。
次韵子绍题竹坡二首 其一
周紫芝（宋代）

孙郎忽唾寒窗玉，来过当年玉川屋。更作纵横一尺书，为榜南坡两三竹。
偈颂一百零三首 其八十二
释月涧（宋代）

将军矍铄笑盈眉，铁马冲关舞战旗。指点阵云千万里，碧油幢里醉金卮。
舟行英德江上和许季如诗
戴复古（宋代）

趺坐篷窗底，客身无事时。
闲观曲江帖，因和许浑诗。
舟楫聊乘兴，溪山若献奇。
数峰英石美，天巧岂人为。
贺游先生再入元枢
宋伯仁（宋代）

粤从宝绍历嘉淳，国事如棋局几新。
欲识万年占气脉，须教一着顿精神。
重臣休惮头盈雪，赤子咸期屋自春。
天下倚公心更切，泰山宗社在垂绅。
竹
朱放（唐代）

青林何森然，沈沈独曙前。出墙同淅沥，开户满婵娟。

箨卷初呈粉，苔侵乱上钱。疏中思水过，深处若山连。

叠夜常栖露，清朝乍有蝉。砌阴迎缓策，檐翠对欹眠。

迸笋双分箭，繁梢一向偏。月过惊散雪，风动极闻泉。

幽谷添诗谱，高人欲制篇。萧萧意何恨，不独往湘川。
旧侯家
罗邺（唐代）

台阁层层倚半空，绕轩澄碧御沟通。金钿座上歌春酒，

画蜡尊前滴晓风。岁月不知成隙地。子孙谁更系殊功。

人间若算无荣辱，却是扁舟一钓翁。
帘波二首 其一
金朝觐（清代）

竹簟生微凉，北窗卧不起。呼僮下筠帘，犹带湘江水。
仿昭代诸家体三十八首 八 孙典籍蕡 客思
王夫之（明代）

扁舟下峤识春寒，五两随风度几滩。古渡铙吹侵月奏，孤城楼几带云看。

故园荔酒经春熟，过岭梅花度雪残。一曲沧浪牵客泪，羊城珠斗冷仙坛。
初秋行圃四首
杨万里（宋代）

小小园亭亦自佳，晚云过雨却成霞。
烂开栀子浑如雪，已熟来禽尚带花。
和谢吏部铁字韵三十四首 游山三首 其一
邓肃（宋代）

高岩去天尺五耳，下飞瀑布千寻水。山间瘦竹映枯松，岁寒相对凛君子。

杖藜去去寻幽人，剥啄扣门公勿嗔。凡骨膻腥傥不厌，愿供薪水看脩真。

高人隐几语言绝，大巧深藏端若拙。

无乃误游天目山，偶见唐公冠带铁。
送行上人住寒山寺
史谨（明代）

晓带慈云下九天，寒山寺里去谈玄。点头或悟岩前石，咒水还谈钵底莲。

满目江山非故国，随身宫殿隔人烟。经过未必无张继，吟听钟声落夜船。
答晁以道索书?此诗为陈师道作?
苏轼（宋代）

阅世真难记，如公自不忘。
其于书太简，正以懒相妨。
妻亡后别妻弟
戴叔伦（唐代）

杨柳青青满路垂，赠行惟折古松枝。

停舟一对湘江哭，哭罢无言君自知。
淮南拈唐人韵顾梁汾同赋
安璿（清代）

极目淮南水，苍茫接远天。暂辞胶鬲里，同泛米家船。

疏懒难为客，衰迟莫问年。长途凄绝处，雁字点秋烟。
寄题开元寺明上人院假山
梅尧臣（宋代）

石是青苔石，山非杳蔼山。
诸峰生镜里，小岭傍池间。
雨不因云出，门疑为客关。
何须费蜡屐，暂到此中闲。
春日送廉访监司赴都
赵孟頫（元代）

春回北斗转招摇，使节迎春上九霄。官道柔杨有生意，私田细麦长新苗。

东风河水冰初泮，迟日沙堤雪易销。入觐彤廷元会毕，衮衣留相圣明朝。
石门别杨六钦望
张说（唐代）

燕人同窜越，万里自相哀。影响无期会，江山此地来。

暮年伤泛梗，累日慰寒灰。潮水东南落，浮云西北回。

俱看石门远，倚棹两悲哉。
叶梦授龙图同游丹霞见和四绝句再次前韵 其一
李纲（宋代）

岩窦嵌空南宝花，玲珑楼阁衲僧家。兴来结客穷幽讨，冲破晴山几段霞。
忆秦娥
佚名（宋代）

胆样瓶儿几点春。翦来犹带水云痕。且移孤冷，相伴最深樽。
每为惜花无晓夜，教人甚处不销魂。为君惆怅，独自倚黄昏。
袁尚右
钱时（宋代）

郎星聚头金地麓，十月夜堂春昱昱。屯田博古到名画，座上忽展牛腰束。

我生不识须菩提，薛鹤杨梅姑置之。寒梢八幅奇更伟，上有巴中与可题。

苍蛟滑走石诘曲，铁钩怒扫联蛇腹。攲风洒雨清逼人，恍疑身在筼筜谷。

十寻双干剑拔雄，笔力有尽意无穷。冥冥上与风霆会，拭目变化洪陂龙。

长忆东坡一转语，与可德人非画史。轮囷写出岁寒心，政要诸公相料理。
久戍
郑孝胥（清代）

乱平嗟戍久，岁稔觉民驯。好整戎常避，无功众转亲。

后人思愦愦，儒者意申申。谢病真能去，休论过与仁。
监郡太博惠酒及诗
林逋（宋代）

尘事久谢绝，园庐方晏阴。
铿然郢中唱，伸玩清人心。
况复对樽酒，百虑安能侵。
何以比交情。松桂寒萧森。
颂古一百则
释正觉（宋代）

粥罢令教洗钵盂，豁然心地自相符。
而今参饱丛林客，且道其间有悟无。
见儿侄唱酬次韵五首
苏辙（宋代）

西湖虽不到，甘井窃余凉。
三伏罢饮酒，桂浆携一觞。
冠者五六人，起舞互低昂。
人生有离合，此欢未易忘。
偶作秋英八种各题以诗 其二 秋海棠
弘历（清代）

海棠一例好，娟娟春复秋。试向群芳问，争如得自由。
谨追和诸父留题云门声阇黎经阁诗一首
程俱（宋代）

杰阁护真文，金仙妙大云。风林终日说，露柱一时闻。

谷暖春先到，山高日易曛。经行复宴坐，华雨任缤纷。
延福坊李太博乞园池诗
吕公著（宋代）

宣威十九次高牙，栾叶功臣旧将家。
清世辞荣归里第，白头行乐过年华。
杯盈香醑浮春水，曲度新声出靓花。
如此园池如此寿，儿孙满眼庆无涯。
雁山纪游七首 其五 净明寺
薛嵎（宋代）

入寺嫌僧俗，独行松径幽。夜扉崖室寂，斋磬铁盂秋。

谷栈云迷级，石溪霜迸流。维摩不语坐，何日病能瘳。
和运司园亭 其九 水阁
丰稷（宋代）

长虹卧松江，一苇航大河。岂如此安稳，无复畏风波。

幽香萃花岛，鱼藻旨且多。徙倚小栏曲，月色透薜萝。
闻富季申迁校书郎
晁说之（宋代）

小富秋来慰所望，青衫叙进校书郎。
相公勋业久弥著，孙子门阑渐有光。
莫话诗过已埋没，且非碗脱得分张。
白莲逋客独惆怅，泪尽西风归政堂。
次韵民瞻端礼二首
李处权（宋代）

枉报新诗锦不如，句中风竹韵萧疏。
颇分泾渭甘从子，不较穷萧岂病予。
避地拟求千日酒，误身何用五车书。
谁人与作任公钓，要使东人厌若鱼。
和黄希斋才伯韵
钟芳（明代）

天涯游子抱瑶琴，指下难挑曲外音。寸草报春终有憾，浮云出外本无心。

寻幽喜癖陶潜径，茹糗羞谈季子金。老我正多盘谷兴，可能分榻坐浓阴。
摊破浣溪沙 怀张七雏隐粤东未归
毛奇龄（清代）

黄木湾前芦雁稀。琵琶洲畔竹花飞。南去陆郎烟瘴里，几时归。

翠鸟羽长临镜远，章鱼海阔跳波微。看到木棉红又白，好装衣。
东斋闷书
文同（宋代）

读书已无效，何用转劳苦。
闲斋幸无事，日共古人语。
古人议论好，善恶皆有补。
舍此欲奚为，惟应睡满午。
寄昭潭王中立
胡宿（宋代）

高弦一弄武陵深，六幕天空万里心。吴苑歌骊成久别，

楚峰回里好归音。十千美酒花期隔，三百枯棋弈思沈。

莫上孤城频送目，浮云西北是家林。
复用前韵且约携琴寻花下之盟
杨冠卿（宋代）

吟笺写就讯难通，人在千岩紫翠中。
谈笑尊罍有余乐，交游气概压群公。
忘年许缔金兰好，佳处何妨杖履同。
我欲携琴坐花底，乞君妙曲奏松风。
怀古·武昌
汪缙（清代）

大江东去路漫漫，孰向烟波老钓竿。三国战争年最少，一家豪杰古来难。

指囷意气迎诸葛，顾曲风流走阿瞒。从使称臣频上表，依然半壁拟龙蟠。
吉祥寺默轩
张明中（宋代）

默识何销语话详，心斋也则坐能忘。
如何孔氏家传底，却在高僧衣钵傍。
并把禅机俱寂灭，不教妙理费商量。
白深化锁轩前路，看尽金炉几篆香。
送礼禅归临川
释德洪（宋代）

已披出世衣，影莫落尘俗。何山无丛林，栖息一枝足。

奈何清净心，甘受热恼毒。譬如伏枥马，心不忘驰逐。

又如火铁丸，气燄不可触。礼禅客湘山，山翠在眉目。

盖尝视此辈，高笑一捧腹。今亦欲还乡，当戒前车覆。

吾闻真实心，不受罪与福。精进缘不懈，此语君勿恧。
席上
曾巩（宋代）

市井萧条烟火微，两衙散后雪深时。
若无一曲传金盏，争奈衰翁两鬓丝。
效赵学士体成口号十章献开府太师
司马光（宋代）

都人共喜太师回，比户争迎不得催。
正值土楼滩水浅，大家出手挽船来。
送邓漕移帅扬州二首
周必大（宋代）

闻道维扬地望雄，风流人物似江东。
六龙前日临淮海，五马由江说醉翁。
璧月几桥留夜色，珠帘十里待春风。
遥知九日平山会，笑插茱萸满鬓红。
宝峰读驹父壁间诗次其韵二首 其一
洪炎（宋代）

兔迒通一线，笋舆度千寻。隔林见潭影，迎客有铃音。

梵呗出广殿，飞舞来珍禽。履此胜绝境，一清尘虑心。
藕花亭杂咏为梁浮山中书 其二
霍与瑕（明代）

翠盖低时雨，红妆烂晚霞。乱香飘淡荡，一色拥清华。

境胜当人意，林幽得自誇。蕊珠天界是，何处问仙家。
钓鱼图 其三
庄昶（明代）

溪上春云与浪飞，溪头春水鲚鱼肥。野人只是閒无事，日出船来月出归。
偈颂一百四十一首 其八十四
释师范（宋代）

从这里流出，滔滔无尽日。巨浪涌千寻，谁知无一滴。
赠僧惟益
金君卿（宋代）

益也非庸僧，黄卷粗渔猎。
身虽闤{上门下贵}中，耻与喧嚣接。
朝弹侧楸局，暮杵青黏叶。
妙理脱扃键，高谈腾辅颊。
繄予困韁锁，荏苒沿吏牒。
不见才七年，霜{上髟下此}已盈{左金右聶}。
借问何所因，苦吟诗满箧。
偈公六十五首
释咸杰（宋代）

虽与我同条生，不与我同第死。
稔闻在七闽，扬尘兼簸土。
凌茂宗风不奈何，今朝喜见清平路。
宣清 秋怀
叶慧光（清代）

雨霁新凉，小院垂帘，秋风萧萧恁早。听哀蝉、尚恋碧阴，又寒蛩、恁泣荒草。

病发凋零，愁容损减，伤人易老。叹于今、了无多，吟风嘲月怀抱。

便再谱花牒，别翻水调，知音人去杳。且学坐蒲团，破除烦恼。

洞天白云最好。一片冰心对莲花，去栽瑶岛。
水龙吟 海＊许氏舟名
韩奕（元代）

软红尘里忙人，有谁能识沧洲趣。飘然一叶，也无根蒂，御风千里。禅客芦茎，仙翁莲瓣，笑他方外。任浮家不繁，行踪无定，算前身，岂飞絮。不着风花浪蕊，护篷窗、青帘休起。卧游容与，笔床茶灶，安如屋里。待约灵槎，银河秋夕，访牛寻女。且先载我月明中，洗脚唱歌归去。
和范景仁王景彝殿中杂题三十八首并次韵其三
梅尧臣（宋代）

白云堆里紫霞心，不与姚黄色斗深。
闲伴春风有时歇，岂能长在玉阶阴。
颂古十首
释师体（宋代）

剔起遮天眼，空王旧话圆。
气毬刚似铁，石臼软如锦。
苦海无惊浪，红炉断火烟。
庄周蝴蝶梦，举世若为原。
闭门二首 其一
刘敞（宋代）

闭门无所事，岁月忽已极。岂敢空绝交，出门谅安适。

是非敛外虑，文字堆四壁。尧舜参在前，孔孟凛居侧。

昆崙默泛览，万里在瞬息。夐古时幽寻，千年仅顷刻。

悠悠富贵士，此趣犹未得。胡为逐车马，辛苦牵事役。
感风发汗卧病数日推枕翛然叙事为十诗 其二
韩淲（宋代）

病起香初炷，蓬蓬喷玉烟。丝头方过眼，穗脚忽成拳。

垢尽心无染，尘销意欲仙。吾生太痴绝，臭味乃如然。
石城
蒋吉（唐代）

系缆石城下，恣吟怀暂开。江人桡艇子，将谓莫愁来。
重游天台
李郢（唐代）

南国天台山水奇，石桥危险古来知。

龙潭直下一百丈，谁见生公独坐时。
黄道夫约游南山无名庵谒包法师
李纲（宋代）

碧山盘屈白云凝，竹径通幽水石清。门对演仙千古在，道人何事学无名。
答庆上人三首 其三
释德洪（宋代）

雨后哦君佳句，华气如川方增。石出水生微渚，云閒山露寒层。
入关诗
虞世基（隋代）

陇云低不散，黄河咽复流。关山多道里，相接几重愁。
汝州吴学士观我斋分韵得真字
陈与义（宋代）

狂夫缚轩冕，自许稷契身。
静者乐山林，谓是羲皇人。
不如两忘抉，内保一色醇。
伟哉道山杰，滞此汝水滨。
大来会阔步，小憩得幽欣。
一斋有琴酒，万事无缁磷。
不作子公书，肯受元规尘。
人言君侯痴，我知丈人真。
月明泉声细，雨过竹色新。
而间有真我，宴坐方申申。
巴江雨夜
杨凭（唐代）

五岭天无雁，三巴客问津。纷纷轻汉暮，漠漠暗江春。

青草连湖岸，繁花忆楚人。芳菲无限路，几夜月明新。
补蜀汉铙歌十二首 其四 权进妹
胡应麟（明代）

权进妹，托同仇。外戚内疏谐孙刘。包藏祸心蓄愆尤。

床帷甲第图淹留。戈鋋矛戟纷相求。帝握大机与神游。

与神游，众叵测。刘郎欢，孙郎泣。周郎唇乾口燥呼不得。

以头抢地长太息。千秋齿冷笑吴国。
长老欲敲去竹枝透风作凉以颂止之
饶节（宋代）

寒梢展尽玉玲珑，细叶斜枝翠几重。何必敲开损高节，此君元自有清风。
荆州寓居书怀
吴融（唐代）

一室四无邻，荒郊接古津。幽闲消俗态，摇落露家贫。

绝迹思浮海，修书懒寄秦。东西不复问，翻笑泣岐人。
除夜书怀
虞俦（宋代）

吴楚乡风异，悲欢物态多。
岁华惊晚暮，吾道恐蹉跎。
莫唱黄鸡曲，宁为白石歌。
明年六十一不醉待如何。
清商怨
蒋春霖（清代）

津亭飞絮倦舞。趁峭帆南浦。别酒初醒，春潮催瘦橹。

天涯花落更苦。客乍到、春又归去。梦遍千山，江寒无杜宇。
家僮答
陈子升（明代）

世才无八斗，君橐少千金。欲审低昂处，空伤去住心。
瀛洲三老歌为莲峰隐者吴镜塘寿
周光镐（明代）

东南大地何所有，积气茫茫惟巨薮。南山东走海门西，神鳌奠足昂其首。

径崎石耸莲花峰，击浪回澜渤海东。平吞万里渀漰漭荡之蜃壑，俯瞰澎渟黝杳不测之蛟宫。

蜃壑蛟宫深罔极，鳅噏鳌翻天地黑。中有神物自閟藏，却产明珠荧青碧。

明珠的烁射波光，神物虽藏宁尽藏。金魄素秋飞若木，阳乌竿夜上扶桑。

此时东望春霞紫，忽见三星照海水。俄看三老下瀛洲，相将来过莲峰礨。

莲峰主人烟霞客，磊块扶疏老风格。胸藏万卷笔涛翻，翰洒莲峰烂五色。

海鹤为朋鸥为友，蝉蜕烟霞号无垢。自从皂帽海上游，世路崎岖不回首。

三老元同千岁精，蟠桃春宴自瑶京。邀君同作三朋寿，少微江上粲春星。

逢春辰，酌春酒，万顷玻瓈落吾手。醉挽沧溟注兕觥，明珠擎出照南斗。
酬裴员外以诗代书
高适（唐代）

少时方浩荡，遇物犹尘埃。脱略身外事，交游天下才。

单车入燕赵，独立心悠哉。宁知戎马间，忽展平生怀。

且欣清论高，岂顾夕阳颓。题诗碣石馆，纵酒燕王台。

北望沙漠垂，漫天雪皑皑。临边无策略，览古空裴回。

乐毅吾所怜，拔齐翻见猜。荆卿吾所悲，适秦不复回。

然诺多死地，公忠成祸胎。与君从此辞，每恐流年催。

如何俱老大，始复忘形骸。兄弟真二陆，声名连八裴。

乙未将星变，贼臣候天灾。胡骑犯龙山，乘舆经马嵬。

千官无倚著，万姓徒悲哀。诛吕鬼神动，安刘天地开。

奔波走风尘，倏忽值云雷。拥旄出淮甸，入幕征楚材。

誓当剪鲸鲵，永以竭驽骀。小人胡不仁，谗我成死灰。

赖得日月明，照耀无不该。留司洛阳宫，詹府唯蒿莱。

是时扫氛祲，尚未歼渠魁。背河列长围，师老将亦乖。

归军剧风火，散卒争椎埋。一夕瀍洛空，生灵悲曝腮。

衣冠投草莽，予欲驰江淮。登顿宛叶下，栖遑襄邓隈。

城池何萧条，邑屋更崩摧。纵横荆棘丛，但见瓦砾堆。

行人无血色，战骨多青苔。遂除彭门守，因得朝玉阶。

激昂仰鹓鹭，献替欣盐梅。驱传及远蕃，忧思郁难排。

罢人纷争讼，赋税如山崖。所思在畿甸，曾是鲁宓侪。

自从拜郎官，列宿焕天街。那能访遐僻，还复寄琼瑰。

金玉本高价，埙篪终易谐。朗咏临清秋，凉风下庭槐。

何意寇盗间，独称名义偕。辛酸陈侯诔，叹息季鹰杯。

白日屡分手，青春不再来。卧看中散论，愁忆太常斋。

酬赠徒为尔，长歌还自咍。
鹧鸪塘
金志章（清代）

客情乡思总凄迷，睡起篷窗日欲西。忽听一声行不得，鹧鸪塘外鹧鸪啼。
将道士
释师范（宋代）

伊予头脑不相似，鼻孔由来只一般。
冷地自家亲摸著，老君元戴楮皮冠。
隔帘听 听旧家歌伎隔墙度曲
陈维崧（清代）

十载画絁烟月，凝想归何处。黄絁新作瑶妃侣。怅碧海茫茫，琼絁清苦。

无一语。掩纱窗、低笼雁柱，将情诉。妆絁一所，红粉墙围住。

歌声偏透红墙去。想他墙内，新愁万缕。伊知否。隔墙一般悽楚。
寄守上人归闽省亲
薛师石（宋代）

从小服缁素，三衣竟不长。
心空无物碍，顶重有诗囊。
去与云相似，来期春未央。
家山指萱草，微笑奉高堂。
潞府客亭寄崔凤童
王昌龄（唐代）

萧条郡城闭，旅馆空寒烟。秋月对愁客，山钟摇暮天。

新知偶相访，斗酒情依然。一宿阻长会，清风徒满川。
减字木兰花·初心奉道
侯善渊（元代）

初心奉道。谨守精严光返照。元始扶真。真物相生恍惚中。凝空落落。明月清风相倚托。达彼无忧。回首烟霞物外游。
送黄主簿之湖洲归安县
高启（明代）

我歌柳恽诗，送子南汀发。山城逢社雨，绿树啼莺歇。

留连孤艇逢，惆怅双瓶竭。高士尚为簿，休惭府中谒。

无事坐闲厅，弹琴看湖月。
宿山中十首
刘克庄（宋代）

玉辔上沙堤，金鞍戌碛西。
何如寒潼底，落日蹇驴嘶。
平城下
李贺（唐代）

饥寒平城下，夜夜守明月。别剑无玉花，海风断鬓发。

塞长连白空，遥见汉旗红。青帐吹短笛，烟雾湿昼龙。

日晚在城上，依稀望城下。风吹枯蓬起，城中嘶瘦马。

借问筑城吏，去关几千里。惟愁裹尸归，不惜倒戈死。
过瘦牛岭
杨万里（宋代）

行尽天涯未遣休，梅州到了又潮州。
平生岂愿乘肥马，临老须教过瘦牛。
梦里长惊炊剑首，春前应许赋刀头。
夜来尚有余樽在，急唤渠侬破客愁。
当断吟
邵雍（宋代）

断以决疑，疑不可缓。
当断不断，反受其乱。
乙酉夏述怀二绝
刘宰（宋代）

水边舟子竞招招，陌上车尘晚更嚣。
祗有幽人无个事，藉花深处弄轻桡。
念奴娇·修姱人物
魏了翁（宋代）

修姱人物，元如许、谁把屏星留却。弄破峨眉山月影，似作平分消息。卷雾名谭，翳云长袖，未称三池客。且然袖手，人间烦暑方剧。分手未见前期，风前耿耿，目断斜阳角。亦欲乘风归去也，问讯故山猿鹤。紞鼓催鸡，挥弦送雁，转首成乖各。愿加飡饭，书来频寄新作。
浣溪沙 其一
韦庄（唐代）

清晓妆成寒食天，柳毬斜袅间花钿，卷帘直出画堂前。

指点牡丹初绽朵，日高犹自凭朱阑，含嚬不语恨春残。
荼醾洞
李廌（宋代）

无华真国色，有韵自天香。
临风难自持，为舞白霓裳。
重和惜春诗韵余时经始西园
耶律铸（宋代）

惜春情味旧情缘，依旧中情似去年。怪得玉音殊郑重，想将花事易唐捐。

白莲已结为诗社，翠水唯浮载酒船。谁谓惜花人老大，买花输得买山钱。
华清宫（天宝六载，改骊山温泉宫曰华清宫）
李商隐（唐代）

华清恩幸古无伦，犹恐蛾眉不胜人。

未免被他褒女笑，只教天子暂蒙尘。
因次郊行韵眷然怀归
虞俦（宋代）

杖藜何日返林坰，梦想西山几草亭。
丛菊暂为三径别，垂杨又草两番青。
宦游知己云中月，市道交情水上萍。
多事不烦渔父问，铺糟久矣忘偏醒。
次韵边公明
葛胜仲（宋代）

小鲜无数命临危，邂逅云庄扩大悲。巨浸何劳长者水，亲临尤胜校人池。

依蒲俯视还真乐，贯柳充庖那复知。圉圉介鳞俱得所，道人因得一伸眉。
赠丘衙推
张蠙（唐代）

仙都高处掩柴扉，人世闻名见者稀。诗逸不拘凡对属，

易穷皆达圣玄微。偶携童稚离青嶂，便被君侯换白衣。

任醉宾筵莫深隐，绮罗丝竹胜渔矶。
游巾子山诸刹
石公弼（宋代）

杖策游山寺，终朝事讨寻。地危敧石磴，殿古倚云岑。

曲径行松杪，禅房过竹林。奈何幽兴在，他日更登临。
明月篇赠章子向
徐贲（元代）

商飙拂绛河，圆月溢金波。澄阴斜映桐池近，爽气遥连桂渚多。

穿栊窥帐虚尘净，鉴帷照牖芳香冷。玩赏何人倚画栏，瑶华翠羽流空影。

含情抱琴为调弦，弦中新曲重堪怜。不见嫦娥空岁岁，漫思湘女自年年。

天上人间秋浩浩，此时此景谁家好。陈王园内咏初成，庾令楼中醉欲倒。

松醪椒醑满金杯，嘉客良朋逐夜来。当筵光彩聊供览，不须催驾上瑶台。
醉题信夫方丈
苏轼（宋代）

鹤作精神松作筋，阶庭兰玉一时春。
愿君且住三千岁，长与东坡作主人。
五百节
陈必复（宋代）

独游苦无侣，偶步到前川。
春水绿於染，山花红欲然。
冷烟寒食月，小雨浴蚕天。
此去嬉游少，风光又一年。
次韵草堂主人雨中十首 其六
周紫芝（宋代）

醉里青春挽不留，眼前戈甲几时休。溪边雨细花吹尽，陇上风寒麦又秋。
池上即事
徐问（明代）

风清池上轩，虚窗拂晴几。及兹簿书暇，而喜事国史。

列树淹斜阳，返照光在水。独坐惜馀阴，鉴影时见履。

物理观定时，吾心本如是。
陈尊宿赞
释德洪（宋代）

云门临济，一龙一夔。嗣存参运，皆公使之。丛林米岭，众不满百。

佥一典客，觉有难色。即袖手去，古寺閒房。织屦养母，自含其光。

钦其遗风，秋满须发。唯不少贬，是真宏法。
次德符韵六诗 曾园分韵得得字
邹浩（宋代）

藩城富池塘，所向辄荆棘。天风初转西，朋簪共来北。

暑清随处幽，莲高向人默。群鸥安在哉，我今均尔得。
稚川约晚过进叔次前韵赠稚川并呈进叔
黄庭坚（宋代）

人骑一马钝如蛙，行向城东小隐家。
道上风埃迷皂白，堂前水竹湛清华。
春归河曲定寒食，公到江南应削瓜。
樽酒光阴俱可惜，端须连夜发园花。
示襄禅者
释怀深（宋代）

古人得后便休休，茅屋青灯百不求。遮眼谩将黄卷展，不风流处却风流。
秋兴 其四
江开（宋代）

开通道路起骅骝，一旦浮沈水上鸥。黄霸未闻重奉诏，李膺何上更同舟。

迷离梦寐犹青眼，破败功名易白头。杀贼差强人意思，左迁巴蜀又经秋。
次韵奉和到塞下有怀青社之作
余靖（宋代）

十二山河壮东夏，黄扉当日建行台。
封陲自此赭衣尽，黌校于今绛帐开。
负海遂成安堵俗，济川元是代天才。
耆明虽乐归閒趣，睿睠岩廊徯再来。
绝命诗 其二
黄玹（清代）

妖氛晻翳帝星移，九阙沉沉昼漏迟。诏敕从今无复有，琳琅一纸泪千丝。
送四兄茂安之任永嘉
范浚（宋代）

不齐宰单父，廪廪德垂久。当年诚化洽，谁忍辄欺负。

能令夜渔人，有得弃不取。何因政乃尔，贤助则多有。

东嘉侔洛师，雅号士渊薮。儒风既纯古，俗习自忠厚。

兄行试牛刀，岂复劳决剖。鸣弦会多暇，遇事无掣肘。

悬知著嘉迹，远与宓生偶。匪谓得声荣，期兄富师友。
题野人山庄
释今身（明代）

编茅筑屋枕溪旁，半亩桑麻半亩篁。弄石老猿通野语，带云归亩唳清商。

窗临碧涧炉添火，门掩寒岩簟自凉。白发山翁歌白雪，疏林寒月落横塘。
贺圣朝 羲州醮罢，命郭志全讲道德二篇
尹志平（元代）

古宜缘重，善根深种，志士心坚。感吾门洪教广开缘。共谈论功圆。中宵不寐，云朋高会，参透玄玄。向五千文内契忘筌。见自己神仙。
和才翁行次山阳
沈遘（宋代）

滟滟春波绕廓回，飞花无数逐风埃。山阳旧客谁相识，尪病区区又到来。
秋风
陆祖瀛（清代）

身如梁燕往来频，玉臂云鬟梦里亲。待折菊花开笑口，秋风恐瘦捲帘人。
芳草渡
冯延巳（五代）

梧桐落，蓼花秋。烟初冷，雨才收，萧条风物正堪愁。人去后，多少萧，在心头。
燕鸿远，羌笛怨，渺渺澄波一片。山如黛，月如钩。 笙歌散，梦魂断，倚高楼。
画地学书
欧阳修（宋代）

欧阳修，字永叔，庐陵人。四岁而孤，母郑，守节自誓，亲诲之学。家贫，至以荻画地学书。幼敏悟过人，读书辄成诵。及冠，嶷然有声。
修始在滁州，号醉翁，晚更号六一居士。天资刚劲，见义勇为，虽机阱在前，触发之不顾。放逐流离，至于再三，志气自若也。
采荔子十绝
刘克庄（宋代）

童子偷无怪，先生老尚馋。
采时留绝顶，猿鸟要分甘。
东归留别幕中同舍
孙应时（宋代）

相从乐复乐，别离良独难。
传觞秉明烛，起舞清夜阑。
一醉何足辞，百年能几欢。
后会渺何许，相思江月寒。
江上逢史馆李学士
韦庄（唐代）

前年分袂陕城西，醉凭征轩日欲低。去浪指期鱼必变，

出门回首马空嘶。关河自此为征垒，城阙于今陷战鼙。

谁谓世途陵是谷，燕来还识旧巢泥。
赠浮屠道本二首
王之道（宋代）

一去禅关忽五春，异乡惊见眼终清。
问师参学今何解，云在青天水在瓶。
赠段成之
刘才邵（宋代）

粟庵宴坐正安禅，不踏城闉已十年。送别今朝不辞远，信知高义薄云天。
共城十吟·其五曰春郊寒食
邵雍（宋代）

郭外花亦繁，不谓繁华失。
幸非在郭中，不见繁华物。
不寒不暖天，光阴半晴日。
花外秋千鸣，月隔秋千出。
胡端逸结庵於清江之草鞋甲岁晏言别始知犹有
陈杰（宋代）

千羊濈濈拥初平，有抵封人反哺羹。
自说老来行欲倦，忽闻亲哺座皆惊。
白云飞动能无思，寒雀啁啾故有声。
回首送君双泪落，松楸霜露正关情。
谒岳武穆墓
章烜（清代）

晨兴泛舟游，朝暾在林杪。白露溥未收，禽声破清晓。

言寻精忠墓，众山争缭绕。表柱带潮痕，松楸杂丛筱。

遐哉古英雄，丹心何皎皎。铜驼感荆棘，挥戈期直捣。

犁庭事不成，虏气已全扫。岂非偏安局，犹藉公力保。

回首北邙山，墟墓知多少。珠襦并玉柙，零落竟无考。

兹坟独巍然，生气淩八表。不死在人心，何忧天地槁。

我来瞻眺间，挥泪拜秋草。
和陶诗 赠羊长史
李贤（原德）（明代）

皞皞不复见，斯民但欢虞。君今向关陕，为我访遗书。

两汉存旧向，想见东西都。望望入秦川，商颜正当踰。

绮皓有遗庙，佳气还扶舆。斯人虽已没，名与天壤俱。

椒浆可致奠，不必久踟蹰。深谷空逶迤，紫芝今何如。

闲云翳层岭，零露盈春芜。吊古动高兴，幽景良足娱。

若人去云久，尘世向已疏。我亦欲遐览，一使襟抱舒。
酬赵季茂遣饷松实鳗鮆柔鱼
岳珂（宋代）

掀天吹浪九夷东，维错分珍意倍浓。
越井戏沙形酷似，秦囊遗算墨犹封。
色欺金嫩三江鮆，实比琼酥十丈松。
珍重故人劳问遗，为言耕陇正勤农。
八音歌赠晁尧民
黄庭坚（宋代）

金荷酌美酒，夫子莫留残。
石有补天材，虎豹守九关。
丝窠将柳补，入户扑衣冠。
竹风摇永日，思与子盘桓。
匏瓜岂无匹，自古同心难。
革急而韦缓，只在揉化间。
木桃终报汝，药石理予颜。
山中夏日
孟贯（唐代）

深山宜避暑，门户映岚光。夏木荫溪路，昼云埋石床。

心源澄道静，衣葛蘸泉凉。算得红尘里，谁知此兴长。
秋怀
雍陶（唐代）

古槐烟薄晚鸦愁，独向黄昏立御沟。

南国望中生远思，一行新雁去汀洲。
存诗稿用宛陵韵
邵延龄（清代）

诗不可轻作，此论疑亦偏。不求文字名，何必责备全。

禽虫有鸣文，而人胡不然。喜怒一写之，何物更存焉。

君子贵寓意，任情长短篇。不必笑梨枣，士无轻弃捐。

嗟哉文章伯，刻苦穷岁年。纵有山水趣，仍为居食牵。

自命颇不小，李杜相后先。诋毁中晚季，曾不及宋贤。

我所阁笔者，名山与大川。
和清臣病后韵
陈耆卿（宋代）

契阔芝眉两月中，往寻一笑思春融。
知君近日能寻乐，款我昨春多发蒙。
快得联诗到侯喜，何当载酒过扬雄。
交情须作霜松老，莫学翻翻桃李风。
避寇上唐台山
贯休（唐代）

苍黄缘鸟道，峰胁见楼台。柽桂香皆滴，烟霞湿不开。

僧高眉半白，山老石多摧。莫问尘中事，如今正可哀。
龙穴山题壁
罗彪（明代）

赤龙飞去散甘霖，只有灵湫万丈深。千古江山存旧迹，四时烟雾锁长林。

鼎湖雨霁留寒色，禹浪春浓结暝阴。昨夜前溪雷雨过，空应灵物重来寻。
新买叠石庄再用前韵招景仁
司马光（宋代）

一溪清水佩声寒，两岸莓苔绵绣斑。
三径谁来卜邻舍，千峰我已作家山。
鹿裘藜杖偏宜老，紫陌红尘不称闲。
早挈琴书远相就，放歌烂醉白云间。
献帅府经历二首
李申之（宋代）

一饭感恩无地报，此心许国已天知。
胸中千古蟠锺阜，一死鸿毛断不移。
水调歌头 夜醉西楼为楚英作
白朴（元代）

双眸剪秋水，十指露春葱。仙姿不受尘污，缥缈玉芙蓉。

舞遍柘枝遗谱，歌尽桃花团扇，无语到东风。此意复谁解，我辈正情钟。

喜相从，诗卷里，酒杯中。缠头安用百万，自有海犀通。

日日东山高兴，夜夜西楼好梦，斜月小帘栊。何物写幽思，醉墨锦笺红。
驻景楼
释道潜（宋代）

额额高楼古道旁，楼前风物郁摐摐。溪声不断来幽耳，山色常摐在小窗。

金鼎养丹尝驻景，玉樽倾酒屡空缸。宋清卖药长安市，千载佳名与子双。
水龙吟·太湖晚泊
过春山（清代）

片帆斜挂西风，水云捲尽秋无际。沙声拥沫，波光弄暝，一痕新际。

散发临流，扣舷长啸，满身空翠。怅钓徒去后，烟波冷落，凭谁唱、渔歌子。

青箬绿蓑容与。倚斜阳、乱山如此。鲈香菰冷，几番付与，眠鸥梦里。

一点閒愁，欲采蘋花，相思谁寄。最难堪此夜，短篷新月，听征鸿唳。
感皇恩 次韵姚牧庵题岁寒亭 此首下原附牧庵
程文海（元代）

翠节下天来，通明谁侍。地有高斋要名士。相逢恨晚，老矣酒兵诗帅。岁寒同一笑、千年事。黄鹤羁情，暮云离思。半掬心香火初炽。梅花满树，又是一年冬至。正相思，恰有江南使。
杂诗五首
曾巩（宋代）

少年百事锐，岂谓身力孱。
心笑古时士，树立势苦难。
差池岁月迈，自照失朱颜。
初心不复道，龃龉常未安。
纷纷忧与劳，几不伤肺肝。
人生省己分，静默固其端。
诗书可自喜，施设谅漫漫。
次南阳
陈与义（宋代）

今日东北云，景气何佳哉。
我马且忽驱，当有吉语来。
春寒欺客子，满意旗下杯。
百年耳频热，万事首不回。
卧龙今何之，有冢今半摧。
空余乔木地，薄暮鸦徘徊。
怀古视落日，愧我非长才。
却凭破鞍去，风林生七哀。
白鹤山
吴世范（宋代）

灵坛古迹自来誇，四望峰峦锦簇花。白鹤何来归洞府，青山竟日锁烟霞。

言寻庭下烧丹灶，争羡天边返斗槎。我欲离尘换凡骨，愿随风驭到仙家。
莫走柳条词送别
白居易（唐代）

南陌伤心别，东风满把春。莫欺杨柳弱，劝酒胜于人。
总领户部杨公挽诗
曹彦约（宋代）

华显世儒业，循良今吏师。
未应州县薄，能简庙堂知。
沃辔歌周雅，含香问汉仪。
经纶殊未展，曛景迫崦嵫。
永嘉要君谊父得英石名其室曰矸斋予易以介室
魏了翁（宋代）

柳侯谓楚南，多石而少人。
至今英道閒，异石何嶙峋。
乃知五行英，中土为秀民。
降才既匪易，自弃奚不仁。
伾文一日炎，秘以焚其身。
林君若知此，是石当书绅。
书王定国所藏王晋卿画著色山二首
苏轼（宋代）

白发四老人，何曾在商颜。
烦君纸上影，照我胸中山。
山中亦何有，木老土石顽。
正赖天日光，涧谷纷斓斑。
我心空无物，斯文定何间。
君看古井水，万象自往还。

君归岭北初逢雪，我亦江南五见春。
寄语风流王武子，三人俱是识山人。
送友人上湘诗
虞羲（南北朝）

濡足送征人，褰裳临水路。共盈一樽酒，对之愁日暮。

汉广虽容一，风悲未可渡。佳期难再得，但愿论心故。

沅水日生波，芳洲行坠露。共知丘壑改，同无金石固。
昔柳柳州作永州山水诸记泉石之状如在目前兹峡上群山与柳州之文颇类
张嵲（宋代）

山溪荦确冒荒筠，石溜涓涓尽日闻。微水寒来浑见底，峡山雪后欲侵云。

深溪春动梅争发，绝壑林高日易曛。应似零陵溪上景，林泉多类柳州文。
道中逢故人
唐彦谦（唐代）

兰陵市上忽相逢，叙别殷勤兴倍浓。良会若同鸡黍约，

暂时不放酒杯空。愁牵白发三千丈，路入青山几万重。

行色一鞭催去马，画桥嘶断落花风。
华阴驻马桥见泉而思其源自山中出
王履（宋代）

一派泉过驻马桥，意中寻到华山椒。
明朝背汝西边去，莫放潺湲恨里遥。
雨中
张侃（宋代）

风清园蝶粉犹轻，雨冷吴蚕茧未成。尽说溪村年事好，又添渔子笑浮生。
信州道士萧了空坐逝或见其在湘潭总府贰萧公
方回（元代）

了了了了，空空空空，
心肝不在臭皮袋中。想见出神似蝉蜕，
可能吸露更餐风。
吴江晚泊
道原法师（明代）

无数舟航共晚晴，大星光见月初生。
背人白鸟双飞去，隔水幽花一树明。
送文懿大师净公西游
徐铉（宋代）

乘兴西游谁与同，一囊诗藁一枝筇。
厌栖庐岳莲花社，却访南山紫阁峰。
怀古有时应怅望，寻幽何处不从容。
关中风物常牵梦，老卧闲曹转放慵。
和开元寺省公韵
敖陶孙（宋代）

振锡浮杯定偶然，茧窠谁见老蚕眠。
祗知大胆嘲无本，渠识前身是普贤。
师欲赢粮趋建德，我惭观画访开先。
莫将幻境夸阳焰，吐尽多生渴死涎。
答玄士
卓英英（唐代）

数载幽栏种牡丹，裹香包艳待神仙。

神仙既有丹青术，携取何妨入洞天。
环翠轩
杨介（宋代）

一上十馀里，携筇始可寻。
山形三面合，林影四边深。
壁暗苔争长，阶荒草乱侵。
凭高独览处，烟霭满衣襟。
水调歌·太行有盘谷
林正大（宋代）

太行有盘谷，隐者所翱翔，丈夫行世，磊磊落落信行藏。遇则声名利泽，不遇采山钓水，何似两俱忘。谁解盘中趣，与酒为歌章。问何如，盘之乐，乐无央。远驱虎豹，蛟龙于此亦潜藏。盘土可耕可稼，盘水可沿可濯，饮食寿而康。膏车秣吾马，从子以徜徉。
影家徵仲叔初冬咏怀诗有感
纪逵宜（清代）

寒侵客袂雨丝丝，千里燕山雁影迟。隔岁遥传云外字，深春才影雪中诗。

右丞禅寂耽书卷，小阮飘零爱酒卮。回首上林芳草暮，游踪三度负花期。
咏梅五十首呈史尚书
释绍嵩（宋代）

月榭风亭绕曲池，野梅千树压疏篱。
暗香别有关情处，独倚栏干默自知。
眼儿媚（初秋）
张鎡（宋代）

凄风吹露湿银床。凉月到西厢。蛩声未苦，桐阴先瘦，愁与更长。

起来没个人僽采，枕上越思量。眼儿业重，假饶略睡，又且何妨。
句
余洪道（宋代）

著心计较般般错，退步思量事事宽。
庆上人以再闻诵新作突过黄初诗为韵作十诗见寄次韵酬之 其六
李彭（宋代）

材名参上流，徙薪知曲突。趣向期真源，悟悦须法窟。

楚谣与汉风，要自非凡骨。幻药不可当，灵根贵英发。
法界颂二首 其一
张嵲（宋代）

木人睡足理精神，大地山河勿一尘。不是解谈无口论，由来不及世间人。
经古堰偶作
释重显（宋代）

出城四十里，古堰若天外。飞棹清浅中，孤影自相对。
代贺若令誉赠沈千运
王季友1（唐代）

相逢问姓名亦存，别时无子今有孙。山上双松长不改，

百家唯有三家村。村南村西车马道，一宿通舟水浩浩。

涧中磊磊十里石，河上淤泥种桑麦。平坡冢墓皆我亲，

满田主人是旧客。举声酸鼻问同年，十人六七归下泉。

分手如何更此地，回头不语泪潸然。
留别廉守
苏轼（宋代）

编萑以苴猪，瑾涂以涂之。
小饼如嚼月，中有酥与饴。
悬知合浦人，长诵东坡诗。
好在真一酒，为我醉宗资。
招王大初教授饭
张扩（宋代）

闻名早愧昧平生，迟暮相看眼更明。满室氛埃不关意，百年文字要寻盟。

关河晚阙平安报，风露日催摇落声。樽酒从予会倾倒，莫同儿辈但平平。
渔家傲
某邑妓（宋代）

十月小春梅蕊破。
病中即事 其一
李彭（宋代）

懒慢经时不出门，秋风藜杖稍相亲。念群属玉鸣埼岸，作伴蜻蜓上角巾。
伏枕四首
马之骏（明代）

伏枕梅檐过柳衙，北湖又复负荷花。
门因谢客全无籍，身欲称僧尚有家。
七尺向拚同草木，三生知久痼烟霞。
余年倘遂幽栖志，剩我清湍旧钓槎。¤
携张嘉运游醉翁亭
潘希曾（明代）

雨里登山亦自奇，古亭岑寂话深卮。廿年离合谁能料，一饷阴晴未可期。

鸟唤白云高木落，僧归青壁暮钟迟。酒阑漫复联镳去，明日秋风两地思。
次韵元伯初夏南洋河即事
黄庶（宋代）

芳菲已去绝音尘，临水踟蹰景又新。
应是溪源来最远，落花流水洞中春。
次韵陈心田郊居即事二首
徐瑞（宋代）

想见从来种种迂，读书采药灌园疏。
看山不厌风期别，与世相忘机事疏。
正自未妨悄徉饮，足知不作子公书。
诗名莫落江湖去，怕有人来书子庐。
义士行书张炳元传后
谭廷献（清代）

班超布衣一诸生，奇功三十六人成。奇功绝域尚可立，胡乃义士歼名城。

谁与男子张应庚，宛转虎口蓐棘荆。翻城反正再三试，云作死气鼓死声。

气经百折不少挫，事败狂寇魂犹惊。是时大帅亦雄杰，艰难百战扬麾旌。

一念持重事机失，坐甲遂老十万兵。西风秦淮草不青，汉月犹照将军营。

卅年高歌洗兵马，来吊国殇胸不平。伊子悲歌向燕市，田生握手浊酒倾。

奇闻涕泪述同志，烈士骨相终徇名。辱哉降官亦男子，朽骨遗臭迷纵横。

至今王夜蒋山上，义士精气为列星。
题危太朴所藏荥阳郑虔画秋峦横霭图二首 其二
邓文原（元代）

郑君胸次有江山，应识区区只一斑。山色空濛斜日里，郁林遥指碧云间。
玩止水
白居易（唐代）

动者乐流水，静者乐止水。利物不如流，鉴形不如止。

凄清早霜降，淅沥微风起。中面红叶开，四隅绿萍委。

广狭八九丈，湾环有涯涘。浅深三四尺，洞彻无表里。

净分鹤翘足，澄见鱼掉尾。迎眸洗眼尘，隔胸荡心滓。

定将禅不别，明与诚相似。清能律贪夫，淡可交君子。

岂唯空狎玩，亦取相伦拟。欲识静者心，心源只如此。
偈颂八十七首
释慧开（宋代）

休分廛市与山间，静闹闲忙著眼看。
静闹二途俱泯绝。如珠辘轳走金盘。
安乐窝中吟
邵雍（宋代）

安乐窝中甚不贫，中间有榻可容身。
儒风一变至於道，和气四时长若春。
日月作明明主日，人言成信信由人。
唯人与日不相远，过此何尝更语真。
邵平
王安石（宋代）

天下纷纷未一家，贩缯屠狗尚雄夸。
东陵岂是无能者，独傍青门手种瓜。
吕宣徽挽歌二首
司马光（宋代）

奕世台衡贵，盈门拔冕荣。
遐方流惠化，殊俗讋威声。
宥密资忠力，安平寄老成。
遽骑箕尾去，何以慰苍生。
白纻歌二首
王建（唐代）

天河漫漫北斗璨，宫中乌啼知夜半。新缝白纻舞衣成，

来迟邀得吴王迎。低鬟转面掩双袖。玉钗浮动秋风生。

酒多夜长夜未晓，月明灯光两相照。后庭歌声更窈窕。

馆娃宫中春日暮，荔枝木瓜花满树。城头乌栖休击鼓，

青娥弹瑟白纻舞。夜天曈曈不见星，宫中火照西江明。

美人醉起无次第，堕钗遗珮满中庭。此时但愿可君意，

回昼为宵亦不寐。年年奉君君莫弃。
记颜二首
刘克庄（宋代）

恰才犹两髧，倏忽已双皤。
昔似卫洗马，今成郭橐驼。
窝中老康节，龛里活弥陀。
纵使加冠剑，其如丑怪何。
赠别王侍御赴任陕州司马（一作赠王司马赴陕州）
张籍（唐代）

京城在处闲人少，唯共君行并马蹄。更和诗篇名最出，

时倾杯酒户常齐。同趋阙下听钟漏，独向军前闻鼓鼙。

今日春明门外别，更无因得到街西。
坐宁倩研露轩订云山之游
黎彭龄（明代）

点易窗前晓露浓，琪花瑶石自为供。问奇相过门留辙，觅句初为寺报钟。

一缕茶烟飘瓦雪，半笺蚪字译阶蛩。白云好护看山屐，拟策卢敖绿玉筇。
吴江岸
苏轼（宋代）

晓色兼秋色，蝉声杂鸟声。
壮怀销铄尽，回首尚心惊。
和荆公二首
姜特立（宋代）

老去生涯华子冈，年来得夫一绳床。
是非尧桀何须较，身世於今更两忘。
武陵春·一气始方离混沌
王吉昌（元代）

一气始方离混沌，八卦九宫期。罗络壶中媾坎离。消息浩充肌。斡转璇玑神寂定，龙虎甲庚颐。性普三宫造化奇。默默入希夷。
胥员外之复州景陵尉
梅尧臣（宋代）

城隅汉水阔，正足槎头鱅。
采荇兼登俎。施罛不贵钱。
江帆风势美，竹屋雨声连。
必有苍苔碣，留为好事传。
新夏饮南林
安广居（明代）

绿为帘幕翠为屏，半绕回塘半绕亭。午梦乍醒山欲紫，高歌有伴眼逾青。

坐来月色林间出，醉去松风枕上听。一度清欢吟不似，却疑佳思倚云停。
九日登楼漫兴
何瑶英（明代）

节逢九日一登楼，黄菊茱萸插满头。沙渚已过千里雁，蓬莱曾梦七花虬。

江门近泛溁光浅，桂岭遥连积翠浮。结伴但从高处立，深闺何用买山游。
游城南十六首。嘲少年
韩愈（唐代）

直把春偿酒，都将命乞花。只知闲信马，不觉误随车。
含清斋
弘历（清代）

何处春来好，春来山水知。画屏才染黛，明镜又涵漪。

育物有馀乐，对时无射思。问谁工写妙，记得谢家诗。
咏怀三十四首 其二十
王廷陈（明代）

疑似不可涉，李下与瓜田。母言出妇口，虽当未为贤。

周公功信伟，二叔反流言。实沈与阏伯，日起寻戈鋋。

骨肉尚不免，何望他人怜。夜玉至无因，匹夫按剑前。

鸱鸺据腐鼠，仰视嚇鹓鸾。苟非明君子，安能弭祸端。

感彼采苓章，勖哉其舍㫋。
司直巡官无诸移到玫瑰花
徐夤（唐代）

芳菲移自越王台，最似蔷薇好并栽。秾艳尽怜胜彩绘，

嘉名谁并作玫瑰。春藏锦绣风吹拆，天染琼瑶日照开。

为报朱衣早邀客，莫教零落委苍苔。
偶成
魏了翁（宋代）

有口即饮酒，有眼只看书。
看书知古今，治乱能愁予。
不如一味饮，醉眼昏蘧蘧。
峡险
苏泂（宋代）

剖凿谁其始，山川出秘奇。
祗应天地设，未必鬼神为。
崩石惊船过，盘涡逼棹移。
蓬莱如在眼，泪冷挂猿枝。
次韵翁子秀移竹
李处权（宋代）

尝读东坡诗，不可居无竹。
况此真琅玕，一一温如玉。
得非瑶池种，阿母所爱育。
一日三封植，近之谁敢触。
山僧不知贵，遣送如薪束。
坐成阮家林，色映丘厨醁。
主人何必问，抱琴来就宿。
此君不须多，潇洒数竿足。
却笑陶元亮，但採东篱菊。
长相思·天有神
张幼谦（宋代）

天有神。地有神。海誓山盟字字真。如今墨尚新。过一春。又一春。不解金钱变作银。如何忘却人。
南乡子 其一
李之仪（宋代）

春后雨馀天。娅姹黄鹂胜品弦。榴叶千灯初报暑，阶前。

只有茶榴味最便。

身世几蹁跹。自觉年来更可怜。欲问此情何所似，缘延。

看取窗间坠柳绵。
又次韵答之十首 其一
释德洪（宋代）

金篦抉膜去重重，露出当时晦昧空。拨转上头关棙子，莫教更堕有无中。
喜雨杂咏简院长诸公八首 其一
薛瑄（明代）

圣明端拱太平时，好雨当春细若丝。应是柏台添气象，旋滋花柳更催诗。
夏日山居好十首 其三
舒岳祥（宋代）

夏日山居好，还思童冠时。汗流修举业，浴罢间题诗。

边事廷绅奏，朝除邸报驰。槐花时节近，新说合新知。
当湖早行
黄玠（元代）

离离海气分，皛皛晨光发。舟楫远相呼，川途正纡折。

翕目聊假寐，凉飙动毛发。客路绕天涯，人家在林樾。
和午庄方伯七夕原韵
严金清（清代）

佳节无端动旅愁，明河遥看渡牵牛。九州儿女穿针夜，四海词人折桂秋。

郢曲喧传绝域外，凯歌听唱大刀头。时平不废防边略，铁笛寒声隐戍楼。
句
李涛1（唐代）

溪声长在耳，山色不离门。（《诗人玉屑》）

扫地树留影，拂床琴有声。

一言寤主宁复听，三谏不从归去来。（《谏晋主不从作》，

见《吟窗杂录》）
书戴式之诗卷
方岳（宋代）

七十行年戴石屏，同时诸老各凋零。
扁舟归去自渔舍，冷骨秋凋更鹤形。
天地无情头尽白，江山有分眼终青。
剡溪定有人乘兴，月下柴门不用扃。
露华 廧外梨花数株
易顺鼎（清代）

素仙玉立，化此花倾国，还似无花。万红自静，倚天澹绝朝霞。

唤起绿云如水，伴小楼诗梦生涯。浑不辨江南去路，缟月银沙。

初过洗妆微雨，比浴罢莹肌，未隔单纱。纷廧白处，笼寒知在谁家。

浑是一庭松雪，替春人飞尽年华。东阑远，东风又还远些。
灵岩杂咏再叠沈德潜韵八首 其四 涵空阁
弘历（清代）

富媪不藏景，高阁真涵空。不知名者谁，窗纳千岩风。

太湖在襟袖，疑闻吟渊龙。洞天若能到，玉柱银为宫。
山殿秋居和端止上人
梁燧（明代）

树古秋声隐上方，白云缭绕护虚堂。钟残山殿蝉初咽，叶落空林径满霜。

窗冷放参僧过午，月明趺坐石为床。吟踪也罕来城市，几度寻幽到竹房。
题阎才元喜雪堂
叶适（宋代）

东来十月黄尘满，霰点霜花总未堪。
恰是使君诚意足，带将腊雪赴荆南。
满江红 其三 寿
刘过（宋代）

霜树啼鸦，梅欲放、小春清晓。庆初度、佩环风外，笑声云表。

一柱初擎梁栋重，十年整顿乾坤了。种春风、桃李满人间，知多少。

功甚大，心常小。居廊庙，思耕钓。奈华夷休戚，系王颦笑。

盟府山河书带砺，成周师何须周召。看貂蝉、绿鬓本天人，真难老。
鹊桥仙（七夕舟中）
史达祖（宋代）

河深鹊冷，云高鸾远，水佩风裳缥缈。却推离恨下人间，第一个、黄昏过了。

舟行有恨，愁来无限，去去长安渐杳。应将巧思入相思，觉泪比、银湾较少。
谒侍郎李先生
程公许（宋代）

春风曾得曳长裾，再见应知胜百书。
从此修门天万里，可能诵赋忆相如。
送蔡五岳明府应内召
何吾驺（明代）

花开如锦日，琴叶正明时。凤诏传天语，龙章出禁帷。

怀珠原闪烁，韫玉更离奇。秀彻湖山色，寒清炎海湄。

西方开宝筏，东鲁见心师。一字闻真谛，千秋仰德慈。

剑锋从悟入，笔力借神驰。文藻轻班马，瑶华绝献羲。

堂开心寂寂，政晏日迟迟。瘴海初闻颂，仁山静赋诗。

宝屠浮百尺，高馆望层漪。欲接乾坤气，先分混沌仪。

锄强不避虎，扶弱讵欺儿。才子初为令，真人今在兹。

元风清有韵，雅度赏应私。忆我方倾盖，怜君便解颐。

群鸡一此鉴，独鹤谬相知。言以兰同气，香随茝见贻。

振衣秋霭净，聆语晓云披。自愧嵇康懒，何妨小陆痴。

通家欣就业，解榻倏相辞。百里言淹滞，三洲惜别离。

巽申天上命，离焕日中曦。暂借金陵署，终当玉殿随。

埋轮看壮气，鸣凤肃霜姿。圣后方张网，良臣已奉绥。

麒麟原有阁，鸑鷟待来墀。致主同尧舜，纡猷侣稷夔。

河明净天影，云动起凉飔。送送秋光冷，行行玉露垂。

欲随双羽翼，难写寸心期。题柱神先往，弃繻气未衰。

中原犹逐鹿，天下可追骐。握手暂相别，馀情到酒卮。
声声慢 达琴友季静轩还杭
张炎（宋代）

荷衣消翠，蕙带馀香，灯前共语生平。苦竹黄芦，都是梦里游情。

西湖几番夜雨，怕如今、冷却鸥盟。倩寄远，见故人说道，杜老飘零。

难挽清风飞佩，有相思都在，断柳长汀。此别何如，一笑写入瑶琴。

天空水云变色，任愔愔、山鬼愁听。兴未已，更何妨、弹到广陵。
夷齐
戴表元（宋代）

夷齐弃封国，虞黄让间田。
如何后世士，尺寸事争喧。
邻居有愧耻，况复兄弟间。
掩卷三叹息，古风何时还。
和桃巷吏部用鄙韵三首 其一
林希逸（宋代）

人间波浪胜扬澜，对镜知公有达观。晚喜骑驴半山去，早曾立达万人看。

平头八秩身逾健，信手千诗兴未阑。应笑溪翁耽贝叶，但寻破寺访丰干。
柳城勘荒二首 其二
卢龙云（明代）

鸡骨频占欲满篝，可怜金石若为流。中朝定有蠲租诏，不解民间目下愁。
庚子偕大岁和尚与傅司马等重登元魁塔文昌阁再赋十律 其十
李士淳（明代）

青牛去后几千年，紫气东来今再圆。笔彩空中分造化，云峰象外剖天前。

松风瑟瑟和笙奏，川月弯弯依水还。一片闲心同野鹤，静观陵谷任移迁。
用载道韵晚游郎中湖
黎崱（元代）

疏苇长堤接短篱，日来湖上欠支离。鸥边人立城阴晚，柳外花明水净时。

世事纷纷惊倦眼，客怀草草说新诗。荒祠为喜文翁笑，醉酹乾姜一片碑。
句
谌祜（宋代）

霓裳风秋舞天半，舞到玉花飞石栈。
三台四辅绕星垣，只一曲中知后患。
风流天子悟转圜，不见蜀山横翠面。
咏手
韩偓（唐代）

腕白肤红玉笋芽，调琴抽线露尖斜。背人细撚垂胭鬓。

向镜轻尖衬脸霞。怅望昔逢褰绣幔，依稀曾见托金车。

后园笑向同行道，摘得蘼芜又折花。
用公归自中都言湖山之胜余以负恩之身频年抱病于用公闲云野鹤为何如哉
张家珍（明代）

一年飞锡遍中原，踏尽湖山道自尊。于我卧游淹粤海，怜君乞食到吴门。

妄身去住皆沦迹，病骨存亡总负恩。吾舌纵横何所用，此生心事付文园。
嘲武懿宗
张元一（唐代）

长弓短度箭，蜀马临堦蹁。
去贼七百里，隈墙独自战。
甲仗纵抛却，骑猪正南窜。
赠韦校书
薛涛（唐代）

芸香误比荆山玉，那似登科甲乙年。

澹地鲜风将绮思，飘花散蕊媚青天。
偕诸季展先墓因宿山家
张延邴（清代）

小住山家亦有情，殷勤鸡黍间藜羹。白云虚我十年约，青嶂邀人一日程。

脱叶鏖风惊夜雨，破窗透月稳秋晴。老来诸季联床少，为感松楸语五更。
春暮
方岳（宋代）

人生会有百年极，春事略无三日晴。岂惟坐隔海棠醉，亦未曾逐杨花行。

绿树阴阴遽如许，黄鸟飞飞寂无语。先生欲作送春诗，似此一春那用尔。
同汪方塘少参宿城月驿用汪韵
范嵩（明代）

飒飒西风起白蘋，无端归思与时新。迂疏每自惭尸素，孱薄凭时减剧辛。

把酒且同今夜月，看花因忆昔年人。追陪不觉秋容老，野外幽芳放小春。
浪淘沙
蔡灿（清代）

新雨涨银塘。杨柳轻黄。偶然经过郁金堂。鸾镜乍开窗半启，恰好晨妆。

挽髻坐闻香。眉语商量。丁宁切莫露轻狂。真个相怜侬自解，妒眼须防。
少年游 清明前二日惠山闲步
徐喈凤（清代）

寻春迤逦傍山行，渴饮玉泉清。曲径红飞。危亭绿覆，莺哢两三声。

佳人争趁清明近，分队踏浓青。但恨蛾眉，轻纨半掩，流睇未分明。
郴江百咏并序·撷芳园
阮阅（宋代）

万萼千枝二月春，只愁风雨便成尘。
不知谁撷香英去，自有寻芳拾翠人。
南辕杂诗一百八章 其九十四
姚燮（清代）

缘林得纡径，篱落多儿童。儿童拾橡栗，拜跪陈老翁。

牛羊散其侧，出没深草丛。前云雨将至，远屋灯已红。

向翁告所息，遥遥指其东。出村缅寥廓，去矣谁适从？
御床
耶律铸（宋代）

万国趋观上国光，先皇临御是明堂。鼎湖龙去无回日，更好教人惜此床。
早发延福道间偶作录呈
黄公度（宋代）

夜宿姜峰寺，晓投刘店村。
秋光随杖屦，逸兴满郊原。
短句时时得，何人细细论。
凤凰山下约，回首欲飞翻。
寄里中亲友
赵抃（宋代）

上尽危梯望社榆，乱山千叠隔吾庐。四方尽是男儿志，敢叹离群与索居。
第一百七十五
文天祥（宋代）

小人困驰骤，后生血气豪。
世事固堪论，我何随汝曹。
庚子十一月望日大星殒于西南
袁华（明代）

岁十一月大星殒，斗柄插子夜初更。燄光烛地散霞綵，芒角经天如月明。

春秋重犯灾异见，田里厌闻愁叹声。临风劝汝一杯酒，海宇何日歌升平。
再用前韵
袁甫（宋代）

心事如何忍负初，官居每忆过庭趋。
勤勤抚字今微验，雨足春畴不待雩。
惜花
陆龟蒙（唐代）

人寿期满百，花开唯一春。其间风雨至，旦夕旋为尘。

若使花解愁，愁于看花人。
杂咏一百首·王祥
刘克庄（宋代）

礼律通称母，宁分继与亲。
乃知履霜子，绝似卧冰人。
醉翁亭怀古
陈琏（明代）

滁城西南多好山，峰峦矗立青云端。智仙好事择幽胜，构亭乃在山之间。

山回路转六七里，曲涧潺湲弄春水。酿泉泻出两峰来，亭子翼然平地起。

醉翁襟度非常人，时来开宴罗众宾。宴酣之乐乐最真，山殽野蔌纷前陈。

醉翁之意不在酒，好水好山渠所有。胸中豪气吐虹霓，笔下文光射星斗。

一去人间知几年，山光水色尤依然。废址荒凉春雨里，断碑剥落秋风前。

我来登临无限意，欲谈往事心先醉。方今四海歌治平，亭构尝怀嗣翁志。

他日重看复故基，眼前突兀增光辉。会须更秉如椽笔，为写磨崖百尺碑。
李参政 其七
魏了翁（宋代）

和羹心事岁寒姿，若第风标舍更谁。谩道色轻花更艳，几成涂抹水边枝。
百舌
梅尧臣（宋代）

一冬常噤默，乘春何多舌。
苍毛无文章，尖啄苦腾说。
晓升高高无，百鸟言漏泄。
只未学凤皇，有亦学不彻。
伤哉古辩士，往往遭车裂。
十二月二十三日作，兼呈晦叔
白居易（唐代）

案头历日虽未尽，向后唯残六七行。床下酒瓶虽不满，

犹应醉得两三场。病身不许依年老，拙宦虚教逐日忙。

闻健偷闲且勤饮，一杯之外莫思量。
寄江州沈尊师
吕南公（宋代）

洞天一别七春风，长梦桃花烂漫红。不得云雷相借助，且因文学守贫穷。

曾寻物外无穷意，已觉人间万事空。便作野夫才是分，祇嗟凡骨误仙翁。
为李立斋题其尊人茂林先生像
陈恭尹（清代）

冠履非畴昔，丰仪尚俨然。凤池身拜日，鸠杖独归年。

笔下啼山鬼，诗成泣蜀鹃。开元旧供奉，原是李青莲。